Zitationshinweis: 
Katrin Moeller und Andreas Müller: Transkription der Quellen: Nr. 07, Thuliken, Tilske, Urgicht Rostock 1568, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13771.

Urgicht Tilske Thulikens 1568
p. 73r
Anno (15)68 Den 9. Auguſti. /
[07-01] 
Whart Tilſeke Thulikens bördig binnen 
Roſtock wegen Jhrer agiſchandelinge vndt 
vueler vndart willen, Alße vht den nha =
uolgenden bekentliken Articul thoer =
ßehende, ihn die Hechte gebracht vndt 
vht der hechte vorß Recht, Dhar ihr 
gutlich tho ehrkent dat ße mit dem 
feur vam leuende thom dode ſcholde 
gebracht werden (et cetera) . 
[07-02] 1. Bekannt Tilſke dar ſe Zeuerin halle 
vnd(e) Ahn d(er) grouen wanhaftig hefft 
vorgeuen in 2 göten (et cetera) Den erſten 
ghoet hadde ſe ehm thogericht van water 
welcke ſe gefullet vht der Meuren Jeg(en) 
den ſthram vnde 2 mhal wedd(er)umb Jn =
geducket ihn 1000 Duuel nhame. 
Ock hadde ße dar tho gehat fuleniße 
vht ſeinem liue, die hadde ſe heimlick 
gekreg(en) dho hie waß tho Sthole gegang(en), 
vnde Tilſke hadde gebeet dat ße kunnt 
wher vnde ſick ſwarkheit haluen ahn 
den ſthal lhenen wolde, vndt vmb 
Kauent gebeden, Ock hadde ße hir 
tho ſchapforÿe gehat vor j witten, 
Jt(em) vor der galgen tho Guſtrow, vndt 
von dem Rade des vor S(ankt) Peterß dhor 
ſteit, Jt(em) Erde vhan einem ghraue 
dhar einer Doet geſlag(en), vndt van 
einer Ertzſchken poggen, vnde dho ße 
den ghoet hen gegoßen harde vor ßeine dhör hadde ße geßecht 
ligge dhar ihn 1000 Duuel nhame, 
vnde dar wher geſchein up Den Auent 
vmb ßeÿers ſouen, vndt nhu balde vmb Mi =
chaelis vht ihn der hoppen thidt 8 dage 
nha deß hillig(en) Geisthes dag ein Jhar. 
p. 73v

Den and(er)n Goet welcken ſe ock gegat(en) 
vhor ſeine dhöre auer den ſull mit 
groter haſt, dat ße nach der einen 
ſcho ful gekreg(en), wher geſchein vnge =
ferlick 3 efte 4 weken nha dem 
erſten ghoet, Deßen ſuluigen goet 
hadde ße thogericht van water vht dem 
papen dike, welckeß ße gefullet Jeg(en) 
den ſthram, vndt 3 mhal Jngeducken 
ihn 1000 duuel nhame, vndt dat 
ſchrapelß vnd(e) ßeinen föſen when hie 
die föſe gewaſcken, vndt den vnge =
nutteden linewants Dack dhar hie 
Dar swhet Jngedröget, Deßen goet 
hadde ße ock hengegaten ihn 1000 
duuel nhame. 
[07-03] 2. Bekent ße dat ſe den leſten gehört 
ſtercker gemaket Alße den Erſten, 
Ohrſake, dewile hie ihm hüße noch 
hadde ghan könen, vndt gedrewet 
when hie wedder vhtghan könde, 
ſo wolde hie Tilſken tho bodden 
ſchlhan. (et cetera). 
[07-04] 3. Bekant ße dat die beiden ghöte, 
keinem minſchen and(er)s den ehm 
allein ſchaden ſcholde. 
[07-05] 4. Bekent ße dar ße ſolckes gedhan 
weg(en) ein lupeſch(en) ſch(illing) l(u)b(e)s(ch), den ehr 
Zeuvrin gedhan, dat ße ſcholde ein 
maget meden, vnde ehr Den ſuluig(en) 
p. 74r

tho gadeß gelde geuen, Dewile auerſt 
die maget nicht tho ehm gekamen, hadde 
hie Tilſch(ken) gedrowet tho ſlande, Alße hadde 
ßo ehm die maget afgeſpak(e)n, vnndt hie 
wolde den ſch(illing) l(u)b(e)s(ch) wedder hebben. 
[07-06] 5. Bekent Tilſke, dat ße den Duuel ein 
mhal gefraget eher ße Zeuerin ock helpen 
ſcholde, dho hadde hie ehr geantwordet, 
help Dhu ehm nicht, Den who hie wedd(er) 
vp kumpt ſo ſleit hie dÿ tho dode. 
Ock whern hie ſchone noch leuede ſo 
hedde ße ehm gelickwol nicht help(en) 
khönen, Den ße hadde nicht gelernet 
gut zu thunde edd(er) tho helpen. 
[07-07] 6. Bekent Tilſke, dat ße ock heft vor =
gewet willen hinrick Bhülow tho 
Zibuell, when hie nicht wher van 
Den Güſtroweſch(en) tho dode geſlag(en) 
worden. 
[07-08] 7. Dat ße heft den Duuel getwung(en) 
dat hie ehr ſcholde einen ſch(effel) Rogg(e)n 
halen von Bülowen Bhön, vndt 
dewile hie nichts gebracht {den 
dar wheren die Crutze vor dat 
ſlat geſchrewe weſt} hadde ße 
ehm geſtüpet. 
[07-09] 8. Dat ße heft noch ein mal den 
Duuel betwung(en), dat hie ehr 
hedde möten j ſch(effel) Rogg(en) halen 
ihn einer houerpälß Bhaur van 
hinrick Bhülowen Bhön, Dho hadde, 
tilſke noch gewont tho Zibül 
yp der ſcheperie, Doſchen ſch(effel) 
Rogg(e)n hadde ße bekamen.
p. 74v
[07-10] 
9. Bekant ße dat ße dit Jhar ihn der 
Ahrne wher geweßen bÿ den Bhüwe 
Dhar ßehe geweſt, hadde höhner 
Kakellen hören, wher vp den Bhön 
geſteg(en) vndt willen Eÿer ſoken, 
Alße ſo keine gefunden, Dho hadde 
ße den Duuel betwung(en) dat hie 
ehr ſcholde Eÿer halen vht deß Na =
berß huße, Dhar wheren ock nehne 
geweſt, vnde dho hie wedd(er) geka =
men vndt nichts gebracht, Dho 
hadde ße ehm geſchulden, vndt ihn 
dem wher ße auer ehrß vndt khap 
van dem Bhöme gefallen, vndt hadde 
den ruggen tho braken. Do hadde 
die Duuel gelachet haha (et cetera) 
[07-11] 10. Bekent ße dat ße d(er) Suroweſchen 
afgelag(en) 5 Elle Linewandeß 
vnde 6 ſch(illing) l(u)b(e)s(ch) daruor wolde ße 
ehr raedt geuen, welckeß ße ge =
lagen, den ße hadde ehr nicht 
helpen khönen. 
[07-12] 11. Bekent ße dat ße d(er) Peperſchen 
vp den ſchilde ock what gemaket 
heft, dat iſt ihn ein pappirike 
geweßen, dat ſcholde ße geneten 
ihn ein beitken bhrodeß ſo wördeß 
beter mit ehr werden. 
[07-13] 12. Bekent ße dat eine frowe tho ehr =
gekamen iſt mit einem ohge ihn d(er) 
p. 75r

Badtſtouer ſtraten, vndt hadde ehr 
einen Zedel gebracht, dar ße ſcholde 
ehrer ſuſter dochter helpen welcke 
eine Bruwerſche iſt, vnde whanet 
vhor dem Möllen dhor, dat ße möchte 
einen mhan krig(e)n (et cetera) 
[07-14] 13. Bekent Tilſke dat ße ehreh Kunſt 
hefft gelernet van d(er) Gruerſch(e) 
tho Wilikenhag(e)n, Daruör heft ße ehr 
gegeuen 5 ſch(illing) l(u)b(e)s(ch), Dho hadde die 
Euerdeſche ehr einen eig(e)n Duuel 
gegeuen Die ehr dienen ſcholde, 
welcker Hinrieg geheten (et cetera) 
[07-15] 14. Dat ße ſick den Duuel mutten 
eigen geuen, And(er)s hedde hie ehr 
nicht willen gehorſam ßein. 
[07-16] 15. Dat ße ſouen mal mit dem Duuel 
geredet, vnde tho Jed(er) thidt wen 
ße ehm geladen, ſo hadde ße ehm 
2. ſch(illing) l(u)b(e)s(ch) gegeuen, Ahn Jgliken 
Crutz gelde, So hadde hie es wedt =
drumb ſtraks weg gesmeten, 
vnde when ße ſchöne afer darna 
geſecht, ſo hadde ße doch kein 
penninck, dharuan wedd(er) find(en) 
khönen. 
[07-17] 16. Dat ße den Duuel ein mhal 
befalen dat hie ehr hedden ſchöl(e)n 
gelt halen, dat hadde hie nicht 
dhun willen, dho hadde ße ehm 
gefraget, vht what orſaken, hie 
ſolekeß nicht dhun wollen, drup 
hie geantwordet, hie konde ehr kein 
gelt halen, den dhar wher Allerleÿe 
guete manekent (et cetera).
p. 75v
[07-18] 17. Dat ße den Duuel 4 Jhar lang angeg(en) 
vnde ßeiner nicht gebruket, dho 
wher hie ein mal wedd(er) tho ehr ge =
khamen daß nachts do ße kein 
bhrot gehat, vnde hadde ehr ge =
fraget, what wiltu dat ick 
dhon ſchal, drup ße geßecht, ick 
whet deiner nhu nicht tho thunde 
dhun hadde hie ehr wedd(er)umb 
geantwerdet, weſtu meiner 
nicht thogebrukent, heftu doch kein 
bhrot, ſchal ick dÿ wat halen, 
Tilſke Auerſt hedde ehre ſolckeß 
nicht willen heten edd(er) thoßed(e)n. 
[07-19] 18. Dat ße ihm vorgang(en) winachten 
wher thom Sacrament gegang(en), 
welckeß die duuel nicht hedde 
wollen liden, vnde dho wehre ße 
darna ſtrack kranck geword(e)n. 
[07-20] 19. Who die Duuel wher tho ehr geka =
men vnde geßecht, dhu muſt ock ein 
mhal vp Blockeß berge, dho hadde 
ße geſecht nhe, drup hie geßecht, who 
Dhu nicht hen kumſt, ſo wil ick dÿ 
den halß entwej breken, Dho wher 
ße henüber geghan vhor dat dhor 
vnde hadde vhor den lüden gebe =
det dat ße wolde huuere braken 
dhun waß hie wedd(er) tho ehr geka =
men ihne Viekthaler ſtige, vndt 
geſecht, gha sieten vp den Beßen, 
vnde ßegge vp vnde dharuan, ihn 
dem waß ße dhar hen gekamen, 
p. 76r

vndt hadde dhar gegeten vndt ge =
druncken, vndt wheren dhar vele Jung =
fern vnde frowen geweſt, Die ße nicht 
gekant, Den Jdt wher Düſter geweſt. 
Ock hadder ße gedantzet vnde die 
Duuel hadde ſulueſt vhoran gedantzet 
mit eineß lhuwen dachter dat 
wher ſeine brut geweſt, der hadde 
hie einen gulden Rock gegeuen, vndt 
dho whern ehres vele, ihm Dantze 
gefallen, vnde Tilſke wher ock auer 
einen Block gefallen, Dho hadde 
Henrieg ehre Duuel gelachet vndt 
geßecht, nhu biſtu meine, vndt Die 
and(er)n ahlthomale die gefallen ſindt, 
dharna vp dem morg(en) wher ße balde 
wedder ihn ehre Keller gekhamen 
dit wher geſchen vp S(ankt). wolbergeß 
nacht ihm deßem 68 Jhar. 
[07-21] 20. Bekant ße dat ße ſolekeß alles 
allene gewuſt vnde vhtgerichtet 
vnde heddeß keinen minſchen vp 
Erden geleret, vndt kende ock 
ſonſt(e)n keinen minſchen die ſolcke 
kunſt d(er) thöferÿe wuſte. 
[07-22] Dhit Alleß hefft Tilſke ihn der 
Fronerÿe ihn Jegenwerdigkeit 
der Erbaren vndt wißen, her Jurg(e)n 
Bunger vndt Her Johan Bröker ihn 
Afweßende Her Nicolas Ehrler ock 
ihn bÿweßende deßer nhabenanten 
börger Jacob Gerckenß, hanß 
van Achen, Thomaß Stoltenberg 
vndt Jochim Heinß, Claus Bhaun 
vndt Didrich Rhike, gutwillig 
bekant vndt vhtgeſecht, Drup 
p. 76v

ße den ferner öffentlick vhor den 
Stapel eins twie edd(er) drie gefangen 
whert ße dhar thoßede, vnde wile 
ße ſolckeß mit Jhrem Jha bekreftigen 
So iſt dorch ordel vnde Recht ehrkant 
worden, dat ße noch wedd(er) acht 
edd(er) vorſpraken geneten ſchal, ſond(ern) 
ße ſchal Allein den bant drumb 
liden, vndt mhan ſchal ße henuren 
fören vnde mit dem feur vom 
leuende thom dode breng(e)n, Jdt(em) 
wher den ſake dat ße die heren be 
gnaden wolden (Et cetera).